Magnus Heunicke (S), 2011-10-06:
Tak, formand.
De stod der, danskerne, i lange køer fra morgen til aften.
De ældre var mødt frem, børnefamilierne var der, og de unge førstegangsvælgere var mødt frem.
Fremmødet var enormt den 15. september.
Vi fik den højeste valgdeltagelse siden 1984.
Danskerne har talt.
På valgdagen sagde Danmark nej til nedskæringspolitikken og ja til, at vi skal arbejde, uddanne og investere os ud af krisen.
Danmark sagde nej til større social ulighed og ja til et samfund, hvor vi alle skal med, og hvor vi hver især oplever frihed og lige muligheder.
Og Danmark sagde nej til mere VKO-blokpolitik og ja til det samarbejdende folkestyre, hvor vi finder løsningerne på de store udfordringer sammen.
Resultatet er et nyt Folketing, og nu har vi også fået en ny regering.
Det er en regering, der står over for en meget stor opgave.
For vi overtager et Danmark, der er kommet ud af balance.
Vi overtager en økonomisk politik i ubalance.
Kassen er tom – og næste år er der et minus på 85 mia. kr.
Mennesker lever i dag på ekstra lave ydelser, som fastholder dem i fattigdom.
Vi overtager en uddannelsespolitik i ubalance.
Vi overtager en miljø- og klimapolitik i ubalance.
Naturen, miljøet og klimaet kan simpelt hen ikke tåle den nuværende belastning.
Og endelig overtager vi en udlændingepolitik i ubalance.
Vi skal ikke have åbne grænser, men vi skal have et åbent samfund – et samfund med plads til alle, der vil.
Udfordringen for den nye regering er altså at skabe et Danmark i balance igen.
Socialdemokraterne påtager sig som det største regeringsparti sit ansvar for at løse den opgave.
Vi har sammen med Radikale Venstre og SF skabt et grundlag for at løse opgaven.
Vi har bøjet os mod hinanden.
Vi har lagt særinteresser til side.
Vi er gået på kompromis.
Resultatet er en ambitiøs plan for en reformregering, som er parat til at gøre, hvad der skal til, for at bringe Danmark tilbage på rette spor.
For hvad var det, der skete?
Jo, tre forskellige partier gik ind i det sorte tårn.
Vi deler rigtig mange værdier, rigtig mange ideer, men vi havde selvfølgelig forskellige planer med ind i tårnet.
Ud af tårnet kom der så én regering og ét regeringsgrundlag, én plan for fremtidens Danmark.
Det er en plan, som bygger på et fælles værdigrundlag: frihed for den enkelte, lige muligheder for alle, fællesskab, respekt og tolerance.
Vi vil gøre op med fattigdommen.
Der er sågar familier – flere og flere familier de senere år – der sættes ud af lejligheden, fordi far og mor ikke kan betale huslejen.
Derfor vil den nye regering gøre op med fattigdomsydelserne.
Socialdemokraterne har ikke noget imod, at folk bliver rige, men vi accepterer ikke fattigdom.
En gruppe, som virkelig trænger til, at der gøres en ekstra indsats, er mennesker med psykiske lidelser.
Vi vil tage psykiske lidelser lige så alvorligt som fysiske sygdomme.
Vi vil gøre en ekstraordinær indsats for at bekæmpe arbejdsløsheden.
Skoler skal jo renoveres.
Veje og cykelstier skal asfalteres.
Jernbaneskinner skal lægges.
Kloakker skal graves.
Der er masser af opgaver, og der er masser af mennesker, der brænder for at få lov til at være med, så de kan få et job og bidrage til fællesskabet.
Derfor vil vi næste år give økonomien en kickstart på 10 mia. kr. Vi vil give vores børn og unge den bedste uddannelse, man kan få.
Ellers skaber vi ikke lige muligheder for alle.
Højere løn og øget velfærd hænger sammen med et støt stigende uddannelsesniveau, men den stigning gik i stå under VKO.
Det skal der laves om på nu.
Vi vil sammen med lærere og forældre reformere folkeskolen, så alle børn får et solidt grundlag for deres videre uddannelse.
For folkeskolen er kun første skridt.
De unge skal også have en ungdomsuddannelse, og flere skal have en videregående uddannelse.
Unge på erhvervsuddannelserne skal ikke længere tvinges til at afbryde deres uddannelse, fordi de ikke kan komme i praktik.
Hvis ikke vi giver vores børn og unge en god uddannelse, bliver Danmark til et fattigere samfund i fremtiden.
Vi skal passe på klimaet og naturen.
Det er mangel på respekt for vores børn og børnebørn, hvis vi blot fortsætter som nu.
Der er grænser for, hvor meget kvælstof, ammoniak og sprøjtegift den danske natur kan kapere.
Derfor skal vi i gang med en grøn omstilling både på klima- og energiområdet og på miljøområdet.
Vi indfører et ambitiøst mål om at reducere vores udslip.
Vi vil sende de gamle oliefyr på pension.
Vi skal have gang i vindmøllerne, så halvdelen af vores el kommer fra vindenergi.
Det er ambitiøse mål, og det kræver en ambitiøs plan, men det vil den nye regering levere.
Derfor skal vi også vedtage de natur- og vandplaner, som den gamle regering har syltet, og dobbelt så meget landbrugsjord skal dyrkes økologisk.
Frihed for den enkelte, lige muligheder for alle, fællesskab, respekt og tolerance: Det er vores værdier.
Det er grundlaget for vores fælles plan for Danmark.
Det er grundlaget for regeringspartiernes samarbejde.
Man kan faktisk nå resultater, hvis man er villig til at bøje sig mod hinanden.
Det viste de tre partier i tårnet, og det skal vi vise her i salen.
Vælgerne har sammensat et Folketing med otte forskellige partier.
Det er en stor opgave, som venter os.
Vi skal trække Danmark op af det 85 mia. kr. dybe hul, som VKO efterlod.
Det bliver ikke let, men Danmark skal videre, og vi er allerede godt på vej.
Vi inviterer alle til at være med, så vi løfter i flok i et Danmark, der står sammen.
Så har jeg et forslag til vedtagelse fremsat af Socialdemokraterne, Radikale Venstre, SF og Enhedslisten, og det lyder sådan her:
Folketinget opfordrer regeringen til at søge opbakning i Folketinget til et ambitiøst reformprogram, der sikrer øget beskæftigelse, reelt lige muligheder for alle, bedre uddannelser, en løsning af klima- og miljøudfordringerne samt holdbare offentlige finanser.«